CELEX: 
Language: ro
Date: 2021-06-18 00:00:00
Title: REGULAMENTUL DE PUNERE ÎN APLICARE (UE) …/… AL COMISIEI de modificare a Regulamentului de punere în aplicare (UE) 2018/274 în ceea ce privește banca analitică de date izotopice și controalele din sectorul vitivinicol

REGULAMENTUL DE PUNERE ÎN APLICARE (UE) …/… AL COMISIEI
            
            
               din 18.6.2021
            
            
               de modificare a Regulamentului de punere în aplicare (UE) 2018/274 în ceea ce privește banca analitică de date izotopice și controalele din sectorul vitivinicol
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului
                  1
               , în special articolul 89 alineatul (6), 
            
            
               întrucât:
            
            
               (1)Sectorul vitivinicol al Uniunii este foarte vulnerabil la fraudă, deoarece cea mai mare parte a producției Uniunii se bazează pe sistemele de calitate certificate, și anume denumirea de origine protejată („DOP”) și indicația geografică protejată („IGP”), care acordă recunoaștere produselor de calitate și care îi ajută pe producători să își comercializeze mai bine produsele. Principalele încălcări suspectate sunt legate de uzurparea originii, de exemplu prin comercializarea și etichetarea în mod deliberat și ilegal a unui vin inferior ca vin căruia i s-a acordat o DOP sau o IGP sau prin diluarea ilegală a vinului sau adăugarea de zahăr în vin. Impactul economic al activităților frauduloase din sectorul vitivinicol al Uniunii este estimat la 1,3 miliarde EUR pe an, ceea ce reprezintă 3,3 % din vânzările sectorului vitivinicol al Uniunii. Pe lângă evidentul impact economic direct asupra sectorului vitivinicol pe care îl generează astfel de cazuri de fraudă, ar exista un și mai mare risc potențial de prejudiciere a reputației sectorului vitivinicol în cazul în care un incident major de fraudă ar duce la pierderea încrederii consumatorilor și la restricționarea comerțului, afectând astfel interesele generale ale sectorului vitivinicol al Uniunii. 
            
            
               (2)Prin urmare, este necesar să se îmbunătățească și să se intensifice lupta împotriva fraudei din sectorul vitivinicol al Uniunii, mai ales în ceea ce privește funcționarea băncii analitice de date izotopice menționate la articolul 39 din Regulamentul delegat (UE) 2018/273 al Comisiei
                  2
                și în ceea ce privește coordonarea responsabilităților aferente în interiorul statelor membre și cu centrul european de referință pentru controlul în sectorul vitivinicol (ERC-CWS). Astfel se va contribui la strategia Comisiei „«De la fermă la consumator» pentru un sistem alimentar echitabil, sănătos și ecologic”
                  3
                și mai ales la una dintre prioritățile acesteia, și anume combaterea fraudei alimentare de-a lungul lanțului de aprovizionare cu alimente, care invită în mod specific Comisia să își intensifice lupta împotriva fraudei din sectorul alimentar pentru a crea condiții de concurență echitabile pentru operatori și pentru a întări competențele autorităților de control și de asigurare a aplicării legii. 
            
            
               (3)Normele referitoare la banca analitică de date izotopice și dispozițiile specifice referitoare la controale sunt prevăzute în Regulamentul de punere în aplicare (UE) 2018/274 al Comisiei
                  4
               . Este necesar să se adapteze conținutul băncii analitice de date izotopice pentru a reflecta mai bine realitatea sectorului vitivinicol al Uniunii. Luând în considerare media ultimilor 5 ani ai producției de vin din Uniune, ponderea vinurilor cărora li s-a acordat o DOP sau o IGP înregistrează o tendință ascendentă constantă, atingând peste 60 % din producția totală. În anul de comercializare 2019-2020, cota a fost de aproape 70 %. Prin urmare, dat fiind că vinurile cărora li s-a acordat recunoașterea DOP sau IGP sunt expuse unui risc mai mare de fraudă, este necesar să se prevadă în banca de date o pondere mai mare a acestor vinuri, care reprezintă în prezent 40 % din totalul vinurilor cu DOP sau IGP din Uniune. 
            
            
               (4)Prelevarea eșantioanelor de struguri, precum și operațiunile și analizele necesare pentru a genera date pentru banca analitică de date izotopice necesită un nivel ridicat de resurse, ceea ce poate cauza întârzieri în furnizarea acestor date. Pentru a depăși dificultățile de furnizare în timp util a unor informații complete, trebuie să se permită statelor membre să decidă că eșantioanele de struguri cultivați pentru producția de vinuri cu DOP sau IGP pot fi prelevate de entitatea care gestionează respectiva DOP sau IGP, în coordonare cu laboratoarele desemnate, în cazurile în care laboratoarele desemnate nu dispun de resurse suficiente pentru a efectua ele însele prelevarea eșantioanelor. Cooperarea dintre aceste organisme, ERC-CWS și laboratoarele desemnate ale statelor membre va fi esențială în lupta împotriva practicilor frauduloase care afectează vinurile cărora li s-a acordat recunoașterea DOP sau IGP și care reprezintă majoritatea producției de vin a Uniunii. 
            
            
               (5)Lipsa datelor izotopice și seturile de date incomplete pot genera întârzieri sau chiar compromiterea rezultatului investigațiilor în cazurile de suspiciune de fraudă în sectorul vitivinicol, ceea ce ar putea duce la introducerea pe piață a unor vinuri contrafăcute. Această lipsă a datelor nu numai că amenință reputația vinurilor din Uniune, dar poate afecta și valoarea accizelor aplicate. Se creează astfel riscul ca taxele să fie aplicate unor categorii de vinuri etichetate incorect. Prin urmare, este necesar să se îmbunătățească cadrul juridic actual al băncii analitice de date izotopice, pentru a se asigura actualizarea acesteia într-o anumită perioadă de timp și, astfel, pentru a se asigura o mai bună protecție împotriva fraudei din sectorul vitivinicol al Uniunii. Având în vedere unele probleme de atribuire din unele state membre, este necesar deopotrivă să se clarifice care sunt părțile vizate care au drept de acces la eșantioane și la dosare. 
            
            
               (6)Pentru a îmbunătăți procedurile pe baza cărora se desfășoară investigațiile suspiciunilor de fraudă referitoare la o partidă de vinuri, trebuie consolidate normele actuale. Trebuie stabilite termene-limită la expirarea cărora autorității competente de pe teritoriul pe care este situat locul de descărcare trebuie să i se furnizeze toate datele relevante disponibile, necesare pentru a verifica dacă vinul suspect respectă normele Uniunii în sectorul vitivinicol. Rolul entităților responsabile cu diferitele etape ale procedurii de investigare trebuie clarificat mai în detaliu. 
            
            
               (7)Seturile de date aferente măsurătorilor izotopice și orice rezultate conexe din banca analitică de date izotopice nu sunt făcute publice. Acest lucru este justificat de preocuparea că publicarea unor astfel de informații ar oferi detalii autorilor fraudelor, care ar putea să le utilizeze în avantajul lor. În plus, utilizarea în mod necuvenit a unor astfel de informații ar aduce atingere reputației anumitor vinuri. Cu toate acestea, este necesar ca unele date anonimizate referitoare la cazurile de fraudă să poată fi făcute publice prin publicarea unui raport anual care să conțină cele mai importante rezultate ale controalelor din sectorul vitivinicol bazate pe utilizarea băncii de date. Normele referitoare la elaborarea acestui raport anual trebuie așadar specificate mai în detaliu. 
            
            
               (8)Au fost întâmpinate dificultăți la efectuarea verificărilor și controalelor produselor vitivinicole transportate în vrac, deoarece aceste produse sunt mai expuse practicilor frauduloase decât produsele îmbuteliate și etichetate, prevăzute cu un dispozitiv de închidere de unică folosință. Prin urmare, în cazurile în care autoritatea competentă nu este informată la timp, printr-un sistem informatizat sau printr-un sistem informatic, cu privire la sosirea unei partide de produse vitivinicole transportate în vrac, trebuie luate măsuri pentru a se asigura că autoritatea competentă de la locul de descărcare este în măsură să efectueze controalele necesare înainte ca produsul să părăsească incintele destinatarului. În cazul în care autoritatea competentă decide să nu efectueze astfel de controale, destinatarului trebuie să i se permită să expedieze imediat produsul din incintele sale. 
            
            
               (9)Prin urmare, Regulamentul de punere în aplicare (UE) 2018/274 trebuie să fie modificat în consecință.
            
            
               (10)Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
            
            
               ADOPTĂ PREZENTUL REGULAMENT:
            
            
               Articolul 1 
               
         
         
            
               Regulamentul de punere în aplicare (UE) 2018/274 se modifică după cum urmează:
            
            
               (1)Articolul 27 se modifică după cum urmează:
            
            
               (a)alineatul (1) se înlocuiește cu următorul text:
            
            
               „(1) Pentru crearea băncii analitice de date izotopice menționate la articolul 39 din Regulamentul delegat (UE) 2018/273, statele membre se asigură că eșantioanele de struguri proaspeți care urmează să fie analizate de laboratoarele desemnate ale statelor membre sunt prelevate, tratate și transformate în vin în conformitate cu instrucțiunile prevăzute în partea I din anexa III la prezentul regulament.”;
            
            
               (b)alineatul (3) se înlocuiește cu următorul text:
            
            
               „(3) Numărul eșantioanelor care trebuie prelevate în fiecare an pentru banca de date este stabilit în anexa III partea II. Selectarea eșantioanelor trebuie să țină seama atât de situarea geografică a plantațiilor viticole din statele membre enumerate în anexa III partea II, cât și de proporția de vinuri cu DOP sau IGP per stat membru sau regiune. În fiecare an, cel puțin 25 % din eșantioane trebuie prelevate de pe aceleași parcele ca și în anul precedent.”;
            
            
               (c)se introduce următorul alineat:
            
            
               „(3a) Statele membre pot decide, atunci când este cazul, că eșantioanele de struguri cultivați pentru producția de vinuri cu DOP sau IGP pot fi prelevate de entitatea care gestionează respectiva DOP sau IGP. În acest caz, prelevarea eșantioanelor trebuie coordonată de laboratoarele desemnate ale statelor membre în conformitate cu instrucțiunile prevăzute în anexa III partea I secțiunea A.”;
            
            
               (d) alineatul (6) se înlocuiește cu următorul text:
            
            
               „(6) Laboratoarele transmit datele colectate către ERC-CWS, împreună cu o copie a raportului de analiză conținând rezultatele și interpretarea analizelor și cu o copie a fișei de descriere, în format electronic, cel târziu la data de [31 octombrie] a anului următor recoltării strugurilor.”;
            
            
               (e)la alineatul (7), litera (e) se înlocuiește cu următorul text:
            
            
                     
                  
                  
                     
                         „pun dosarele la dispoziția celor care au generat informațiile din respectivele dosare, fără întârzieri sau costuri nejustificate, astfel încât orice inexactități să poată fi rectificate.”.
                     
                  
               
                     
                  
                  
                     
                  
               
               (2)Articolul 28 se modifică după cum urmează:
            
            
               (a)titlul se înlocuiește cu următorul text:
            
            
               „Comunicarea informațiilor cuprinse în banca analitică de date în cazul unei suspiciuni de nerespectare a normelor Uniunii în sectorul vitivinicol”;
            
            
               (b) alineatul (2) se înlocuiește cu următorul text:
            
            
               „(2) Ori de câte ori este necesar în scopuri științifice, statistice, de control sau judiciare în cazuri justificate corespunzător, informațiile menționate la alineatul (1), atunci când sunt reprezentative, pot fi puse, la cerere, la dispoziția autorităților competente desemnate de statele membre pentru asigurarea respectării normelor Uniunii în sectorul vitivinicol, precum și la dispoziția instanțelor naționale. Aceste informații trebuie utilizate numai în scopurile pentru care sunt solicitate și trebuie tratate drept confidențiale.”; 
            
            
               (c)se introduce următorul alineat: 
            
            
               „(2a) În cazul unui control într-un stat membru, pentru care sunt necesare date de referință din banca analitică de date izotopice referitoare la vinurile produse într-un alt stat membru, autoritatea competentă a statului membru solicită ERC-CWS să contacteze laboratorul desemnat al statului membru în care este produs vinul care face obiectul investigației, pentru a verifica suspiciunea cu ajutorul tuturor datelor relevante disponibile. În termen de o lună de la data primirii solicitării, laboratorul desemnat trebuie să verifice dacă vinul în cauză este conform cu normele Uniunii în sectorul vitivinicol. În cazul în care acest termen nu poate fi respectat din motive justificate corespunzător, laboratorul desemnat trebuie să informeze ERC-CWS în consecință, apoi ERC-CWS trebuie:
            
            
               (i) să extragă datele relevante ale măsurătorilor izotopice de referință referitoare la vinul în cauză din banca analitică de date izotopice și să le furnizeze organismului solicitant sau,
            
         
         
            
               (ii) dacă datele relevante ale măsurătorilor izotopice de referință nu pot fi extrase din banca analitică de date izotopice, dar eșantioanele necesare sunt puse, la cerere, la dispoziția ERC-CWS, să furnizeze organismului solicitant sprijin analitic, inclusiv rezultatele datelor relevante ale măsurătorilor izotopice referitoare la vinul în cauză, 
            
            
               în termen de o lună din momentul în care devine clar că termenul inițial nu poate fi respectat. În ambele cazuri, datele relevante ale măsurătorilor izotopice trebuie interpretate și furnizate în termen de cel mult două luni de la data primirii solicitării de către autoritatea competentă a statului membru în care a fost produs vinul suspect.”; 
            
            
            
               (d)se adaugă următorul alineat:
            
            
               „(4) ERC-CWS trebuie să publice un raport anual, anonimizat, referitor la rezultatele principale ale solicitărilor primite în conformitate cu alineatele (1) și (2) și la constatările principale ale controalelor efectuate de statele membre pe teritoriul lor cu ajutorul băncii analitice de date izotopice. ERC-CWS trebuie să se asigure că raportul nu include nicio informație sensibilă din punct de vedere comercial. Constatările respective trebuie raportate ERC-CWS înainte de sfârșitul lunii martie a anului care urmează perioadei de raportare, iar ERC-CWS trebuie să publice raportul în termen de două luni.”. 
            
            
               (e)Se introduce următorul articol:
            
            
               „Articolul 32a 
            
            
               Controale efectuate în cazul produselor vitivinicole neambalate
            
            
               În ceea ce privește importurile de produse vitivinicole neambalate în cazul cărora nu se utilizează un sistem informatizat sau un sistem informatic menționat la articolul 14 alineatul (1) din Regulamentul delegat (UE) 2018/273, pentru a permite efectuarea de controale, autoritatea competentă a statului membru în care este situat locul de descărcare poate solicita destinatarilor partidelor de produse vitivinicole neambalate să păstreze partidele respective la locul de descărcare în incintele lor pe o perioadă de maximum 10 zile lucrătoare. În perioada respectivă destinatarii nu pot expedia, transfera sau manipula o partidă din care au fost prelevate eșantioane de către autoritatea competentă până când nu sunt informați cu privire la rezultatul controalelor. 
            
            
               La cererea destinatarilor, în cazul în care decide să nu efectueze controale asupra partidei de produse în cauză, autoritatea competentă trebuie să permită expedierea partidei înainte de sfârșitul perioadei menționate la primul paragraf.”.
            
            
               Articolul 2
            
            
               Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 18.6.2021
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 347, 20.12.2013, p. 549.
               
               
                  
                     (2)
                  
                        Regulamentul delegat (UE) 2018/273 al Comisiei din 11 decembrie 2017 de completare a Regulamentului (UE) nr. 1308/2013 al Parlamentului European și al Consiliului în ceea ce privește sistemul de autorizații pentru plantările de viță-de-vie, registrul plantațiilor viticole, documentele însoțitoare și certificarea, registrul de intrări și de ieșiri, declarațiile obligatorii, notificările și publicarea informațiilor notificate, de completare a Regulamentului (UE) nr. 1306/2013 al Parlamentului European și al Consiliului în ceea ce privește controalele și sancțiunile relevante, de modificare a Regulamentelor (CE) nr. 555/2008, (CE) nr. 606/2009 și (CE) nr. 607/2009 ale Comisiei și de abrogare a Regulamentului (CE) nr. 436/2009 al Comisiei și a Regulamentului delegat (UE) 2015/560 al Comisiei (JO L 58, 28.2.2018, p. 1).
               
               
                  
                     (3)
                  
                        COM/2020/381 final.
               
               
                  
                     (4)
                  
                        Regulamentul de punere în aplicare (UE) 2018/274 al Comisiei din 11 decembrie 2017 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește sistemul de autorizații pentru plantările de viță-de-vie, certificarea, registrul de intrări și de ieșiri, declarațiile obligatorii și notificările, de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește controalele relevante și de abrogare a Regulamentului de punere în aplicare (UE) 2015/561 al Comisiei (JO L 58, 28.2.2018, p. 60).